BROOK ขาย “NFT Art” ล็อตแรกหมดเกลี้ยง รับเงินกว่า 10 ลบ. เร่งออกคอลเลคชั่นใหม่ไตรมาส 2
BROOK ประเดิมไตรมาส 1/65 เปิดตัว "NFT Art" ปลื้มกระแสแรงขายล็อตแรกหมดเกลี้ยง ติดเทรนด์อันดับ 1 Top Creator BINANCE ต่อเนื่อง 4 วัน รับเงินกว่า 10 ลบ. เร่งออกคอลเลคชั่นใหม่ “Bull & Bear” ไตรมาส 2/65
BROOK ประเดิมไตรมาส 1/65 เปิดตัว "NFT Art" ล็อตแรกขายหมดเกลี้ยง รับเงินกว่า 10 ลบ. เร่งออกคอลเลคชั่นใหม่ “Bull & Bear” ไตรมาส 2/65
5 เม.ย. 2565

นายวริศ บูลกุล กรรมการผู้จัดการใหญ่ ฝ่ายสินทรัพย์ดิจิทัล บริษัท บรุ๊คเคอร์ กรุ๊ป จำกัด (มหาชน) หรือ BROOK เปิดเผยว่า หนึ่งในแผนงานของปี 2565 ฝ่ายสินทรัพย์ดิจิทัลคือการเร่งเดินหน้าสร้างผลงาน Non-Fungible Token หรือ NFT เพื่อเชื่อมต่อโลกการเงินดั้งเดิมและจักรวาลดิจิทัลเข้าด้วยกัน
โดยคอลเลคชั่นแรกของ BROOK จะมีผลงาน NFT Art ทั้งหมด 9,999 NFTs ประกอบไปด้วย The Flame, The Bull, และ The Bear ซึ่ง The Flame เป็นผลงานพิเศษที่มีจำนวนจำกัดเพียง 999 ชิ้น และผลงานทุกชิ้นในคอลเลคชั่นแรกสามารถใช้เป็นบัตรผ่านเข้าสู่คอลเลคชั่นอื่นๆ ในโลก Metaverse โดยบริษัทได้เลือก BINANCE NFT Platform เป็นตลาดซื้อขาย เนื่องจากได้รับความนิยมทั่วโลกและมีสภาพคล่องสูง มีทั้งผลงานศิลปะ, มีมยอดนิยม, การ์ดเกมส์แบบแรร์ไอเทมและของสะสมดิจิทัลหลายรูปแบบ
สำหรับ Brooklingz NFT คอลเลคชั่นแรก บรุ๊คเคอร์ กรุ๊ป ได้เริ่มส่งผลงานเพื่อวางจำหน่ายตั้งแต่ช่วงไตรมาส 1/2565 จำหน่าย 200 ชิ้นงาน ผลปรากฏได้รับการตอบรับที่ดีเกินคาดและมีผู้ซื้อผลงานทั้งหมดครบภายใน 24 ชั่วโมงนับตั้งแต่วางจำหน่าย ส่งผลให้เกิดการผลักดันผลงาน NFT ชุด “The Flame” 999 ชิ้น ออกวางจำหน่ายเพิ่มในช่วงสิ้นเดือนมีนาคม ซึ่งหลังจากการวางจำหน่าย มีนักลงทุนสนใจซื้อผลงานเป็นจำนวนมาก ติดอันดับ 1 Top Creator บน BINANCE NFT Marketplace ถึง 4 วันติดต่อกัน ก่อนที่จะประกาศขายหมด สร้างยอดขายกว่า 900 BNB ทะลุเป้าตามที่ตั้งไว้ โดยมีมูลค่าการซื้อขายมากกว่า 10 ล้านบาท
ทั้งนี้ในผลงานชุดถัดไปทาง BROOK เตรียมจะเปิดตัวคอลเลคชั่น “Bull &amp; Bear” NFT ในไตรมาส 2/2565 พร้อมเร่งลงทุนเพิ่มเติมใน Digital Asset Industry พัฒนาสู่ยูนิคอร์นแห่งยุค Web 3.0 ต่อยอดโปรเจกต์ใหม่ๆ สู่การเป็นที่ปรึกษาธุรกิจสินทรัพย์ดิจิทัล โดยมีพันธมิตรหลักคือบริษัท Binance ซึ่งเป็นเจ้าตลาดอันดับหนึ่งในวงการคริปโทฯ
“ส่วน NFT ได้ Disrupt อุตสาหกรรมศิลปะและเกมอย่างมหาศาลตั้งแต่ช่วงปลายปี 2564 บริษัท BROOK จึงได้ตัดสินใจเข้าร่วมการเปลี่ยนแปลงนี้อย่างเต็มตัว เพราะเห็นโอกาสทางธุรกิจที่ยิ่งใหญ่มากๆ ไม่ใช่แค่ในเรื่องการทำ NFT Project แต่รวมไปถึงการเป็นที่ปรึกษาด้วย การที่ BROOK ได้เข้าไปร่วม project ใน Binance ทำให้เรามีโอกาสได้เข้าถึงคนทั่วโลกกว่าหลายร้อยล้านคน ทำให้ชาวต่างชาติรับรู้ว่าประเทศไทยเองก็มีบริษัทที่พร้อม adopt digital asset technology และเติบโตไปพร้อมๆกับอุตสาหกรรม Crypto”  วริศ กล่าว